**ΚΥΠΡΙΑΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΟΙΚΟΝΟΜΙΚΩΝ**

**ΔΗΜΟΣΙΑ ΔΙΑΒΟΥΛΕΥΣΗ**

**Αναφορικά με τις Διακριτικές ευχέρειες που παρέχει η Οδηγία 2019/2034/ΕΕ σχετικά με την προληπτική εποπτεία επιχειρήσεων επενδύσεων**

Το Υπουργείο Οικονομικών, στα πλαίσια θέσπισης αποτελεσματικών ρυθμίσεων και διαδικασιών διαβούλευσης με τους συμμετέχοντες στην αγορά, όσον αφορά τις προτεινόμενες αλλαγές στην εθνική νομοθεσία, κυκλοφορεί το παρόν έγγραφο για σκοπούς υποβολής απόψεων, επί των διακριτικών ευχερειών που παρέχει η Οδηγία (ΕΕ) 2019/2034, σχετικά με την προληπτική εποπτεία επιχειρήσεων επενδύσεων.

Στόχος της εν λόγω οδηγίας είναι να αντιμετωπιστούν περαιτέρω τα ιδιαίτερα τρωτά σημεία και οι κίνδυνοι που χαρακτηρίζουν τις επιχειρήσεις επενδύσεων, με αποτελεσματικές, κατάλληλες και αναλογικές ρυθμίσεις προληπτικής εποπτείας σε επίπεδο Ένωσης, οι οποίες συμβάλλουν στην εξασφάλιση ισότιμων όρων ανταγωνισμού σε ολόκληρη την Ένωση, που παρέχουν εχέγγυα για αποτελεσματική προληπτική εποπτεία, διατηρώντας παράλληλα το κόστος συμμόρφωσης υπό έλεγχο, και που εξασφαλίζουν επαρκή κεφάλαια για τους κινδύνους των επιχειρήσεων επενδύσεων.

Η εν λόγω Οδηγία είναι μέρος του πακέτου μέτρων που δημοσιεύτηκε μετά από αξιολόγηση του πλαισίου προληπτικής εποπτείας για τις επιχειρήσεις επενδύσεων, όπως φαίνεται στον πιο κάτω σύνδεσμο.

<https://ec.europa.eu/info/publications/171220-investment-firms-review_en>

Το πακέτο μέτρων που έχει δημοσιευτεί μετά την αξιολόγηση, αποτελείται από την Οδηγία 2019/2034 και τον Κανονισμού 2019/2033. Το κύριο συμπέρασμα της αξιολόγησης είναι ότι θα πρέπει να υπάρξει ένα σαφές βήμα προς την κατεύθυνση ενός εποπτικού πλαισίου για τις επιχειρήσεις επενδύσεων, το οποίο μπορεί να στηρίξει την ασφαλή λειτουργία των επιχειρήσεων επενδύσεων σε υγιή οικονομική βάση και ταυτόχρονα να μην εμποδίζει τις εμπορικές τους προοπτικές.

Ειδικότερα, με την Οδηγία 2019/2034 και τον Κανονισμού 2019/2033 γίνεται εισαγωγή πιο αναλογικών κανόνων για τις επιχειρήσεις επενδύσεων. Με την εφαρμογή του ποιο πάνω πακέτου μέτρων, η πλειονότητα των επιχειρήσεων επενδύσεων στην ΕΕ δεν θα υπόκεινται πλέον σε κανόνες που είχαν αρχικά σχεδιαστεί για τις τράπεζες. Ταυτόχρονα, οι μεγαλύτερες και οι περισσότερες συστημικές εταιρείες επενδύσεων θα υπόκεινται στο ίδιο καθεστώς με τις τράπεζες.

Η Οδηγία (ΕΕ) 2019/2034 βρίσκεται στον πιο κάτω σύνδεσμο:.

<https://eur-lex.europa.eu/legal-content/EN/TXT/?uri=CELEX%3A32019L2034>

Για σκοπούς εναρμόνισης με την πιο πάνω Οδηγία έχουν ετοιμαστεί τα ακόλουθα νομοσχέδια:

* Ο περί Προληπτικής Εποπτείας των ΕΠΕΥ Νόμος του 2021
* Ο περί Ανοικτού Τύπου Οργανισμών Συλλογικών Επενδύσεων (Τροποποιητικός) Νόμος του 2021
* Ο Περί των Διαχειριστών Οργανισμών Εναλλακτικών Επενδύσεων (Τροποποιητικός) Νόμος του 2021
* Ο περί της Κεφαλαιακής Επάρκειας των ΕΠΕΥ (Τροποποιητικός) Νόμος του 2021
* Ο Περί Εργασιών Πιστωτικών Ιδρυμάτων (Τροποποιητικός) Νόμος του 2021
* Ο Περί Μακροπροληπτικής Εποπτείας των Ιδρυμάτων (Τροποποιητικός) Νόμος του 2021
* Ο περί Εξυγίανσης Πιστωτικών Ιδρυμάτων και Επενδυτικών Εταιρειών (Τροποποιητικός) Νόμος του 2021
* Ο περί  Επενδυτικών Υπηρεσιών και Δραστηριοτήτων και Ρυθμιζόμενων Αγορών (Τροποποιητικός) Νόμος του 2021

Τα πιο πάνω νομοσχέδια μεταφέρουν τις διατάξεις της Οδηγίας που είναι υποχρεωτική η εφαρμογή τους από τα κράτη μέλη καθώς και τις διατάξεις που αφορούν διακριτικές ευχέρειες των κρατών μελών. Η παρούσα δημόσια διαβούλευση πραγματοποιείται μόνο για τις διακριτικές ευχέρειες της Οδηγίας (ΕΕ) 2019/2034 οι οποίες φαίνονται στον συνημμένο Πίνακα (Συνημμένο 1).

**Το Υπουργείο Οικονομικών σας καλεί όπως υποβάλετε τα σχόλια ή απόψεις σας, σε Word format, μέχρι τις 25/8/2020 στην ηλεκτρονική διεύθυνση** [**psiakallis@mof.gov.cy**](mailto:psiakallis@mof.gov.cy) **.**

Λευκωσία, 6 Αυγούστου 2020

**ΣΥΝΗΜΜΕΝΟ 1**

**Πίνακας Διακριτικών Ευχερειών της Οδηγίας 2019/2034/ΕΕ**

|  |  |
| --- | --- |
| **ΟΔΗΓΙΑ (ΕΕ) 2019/2034 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 27ης Νοεμβρίου 2019 σχετικά με την προληπτική εποπτεία επιχειρήσεων επενδύσεων και την τροποποίηση των οδηγιών 2002/87/ΕΚ, 2009/65/ΕΚ, 2011/61/ΕΕ, 2013/36/ΕΕ, 2014/59/ΕΕ και 2014/65/ΕΕ.** | **Διακριτικές Ευχέρειες που ασκούνται και διακριτικές ευχέρειες που δεν ασκούνται δια του ΠΕΡΙ ΠΡΟΛΗΠΤΙΚΗΣ ΕΠΟΠΤΕΙΑΣ ΕΠΕΥ ΝΟΜΟΥ ΤΟΥ 2021**  **Ν.---(Ι)/2021** |
| Άρθρο 32.3  Τα κράτη μέλη ή οι αρμόδιες αρχές τους **μπορούν** να θέτουν περιορισμούς στο είδος και στον σχεδιασμό αυτών των μέσων ή να απαγορεύουν τη χρήση ορισμένων μέσων για τους σκοπούς των μεταβλητών αποδοχών. | άρθρο 26(4) του Ν.---(Ι)/2021  (4) **Η Επιτροπή δύναται** να θέτει περιορισμούς στο είδος και στον σχεδιασμό των μέσων που αναφέρονται στο εδάφιο (3) ή να απαγορεύει τη χρήση ορισμένων μέσων για τους σκοπούς των μεταβλητών αποδοχών.  Ασκήθηκε |
| Άρθρο 32.5  Κατά παρέκκλιση από την παράγραφο 4 στοιχείο α), **το κράτος μέλος μπορεί** να αυξήσει το όριο που αναφέρεται στο εν λόγω στοιχείο υπό την προϋπόθεση ότι η επιχείρηση επενδύσεων πληροί τα ακόλουθα κριτήρια: | άρθρο 26(9) του Ν.---(Ι)/2021  Κατά παρέκκλιση από την παράγραφο (α) του εδαφίου (8), **η Επιτροπή δύναται**, με την έκδοση οδηγιών, να αυξήσει το όριο που αναφέρεται στην εν λόγω παράγραφο υπό την προϋπόθεση ότι η ΚΕΠΕΥ πληροί τα ακόλουθα κριτήρια:  Ασκήθηκε |
| Άρθρο 32.6  Κατά παρέκκλιση από την παράγραφο 4 στοιχείο α), το **κράτος μέλος μπορεί** να μειώσει το όριο που αναφέρεται στο εν λόγω στοιχείο, εφόσον αυτό είναι σκόπιμο, λαμβανομένων υπόψη της φύσης και του πεδίου των δραστηριοτήτων της επιχείρησης επενδύσεων, της εσωτερικής της οργάνωσης και, κατά περίπτωση, των χαρακτηριστικών του ομίλου στον οποίο ανήκει. | άρθρο 26(10) του Ν.---(Ι)/2021  Κατά παρέκκλιση από την παράγραφο (α) του εδαφίου (8), **η Επιτροπή, δύναται**, με την έκδοση οδηγιών, να μειώσει το όριο που αναφέρεται στην εν λόγω παράγραφο, εφόσον αυτό είναι σκόπιμο, λαμβανομένων υπόψη της φύσης και του πεδίου των δραστηριοτήτων της ΚΕΠΕΥ, της εσωτερικής της οργάνωσης και, κατά περίπτωση, των χαρακτηριστικών του ομίλου στον οποίο ανήκει.  Ασκήθηκε |
| Άρθρο 32.7  Κατά παρέκκλιση από την παράγραφο 4 στοιχείο β), το **κράτος μέλος μπορεί** να αποφασίσει ότι τα μέλη του προσωπικού που δικαιούνται ετήσιες μεταβλητές αποδοχές κάτω από το όριο και το μερίδιο που αναφέρονται στο εν λόγω στοιχείο δεν εμπίπτουν στην απαλλαγή που ορίζεται σε αυτό λόγω των ιδιαιτεροτήτων της εθνικής αγοράς όσον αφορά τις πρακτικές αποδοχών ή λόγω της φύσης των αρμοδιοτήτων και της περιγραφής καθηκόντων των εν λόγω μελών του προσωπικού. | άρθρο 26(11) του Ν.---(Ι)/2021  Κατά παρέκκλιση από την παράγραφο (β) του εδαφίου (8), τα μέλη του προσωπικού που δικαιούνται ετήσιες μεταβλητές αποδοχές κάτω από το όριο και το μερίδιο που αναφέρονται στην εν λόγω παράγραφο δεν εμπίπτουν στην απαλλαγή που ορίζεται σε αυτό λόγω των ιδιαιτεροτήτων της κυπριακής αγοράς όσον αφορά στις πρακτικές αποδοχών ή λόγω της φύσης των αρμοδιοτήτων και της περιγραφής καθηκόντων των εν λόγω μελών του προσωπικού.  Ασκήθηκε |